राजस्थान के धोरे एक बार फिर गैंगवार की तपिश से तप रहे हैं. पुलिस की गिरफ्त से कुछ महीनों पहले फरार हो चुके कुख्यात आनंदपाल और उसके दुश्मन राजू ठेहट की आपसी रंजिश यहां के अमनपसंद समाज पर भारी पड़ती नज़र आ रही है. हाल की घटनाओं ने न सिर्फ सामाजिक चिंता को और विस्तार दिया है, बल्कि पुलिस और सरकार के माथे पर पड़ी शिकन भी और गहरी होती दिखाई दे रही है. विधानसभा में न सिर्फ विपक्ष, बल्कि सत्ता पक्ष के विधायकों ने भी सरकार को इस मुद्दे पर घेरा. नतीजे में राज्य के गृहमंत्री गुलाबचंद कटारिया को भी संसद में यह बयान देना पड़ा कि जब तक वे आनंदपाल के गिरोह को नेस्तनाबूद नहीं कर देते, चैन से नहीं बैठेंगे.